
	Παρουσίαση του ποιητικού βιβλίου
του Παντελή Κακολή

Η καρκιά τον νουν ν’ ακούει

στο Σπίτι της Κύπρου

Την Τρίτη 31 Οκτωβρίου 2017 πραγματοποιήθηκε στο Σπίτι της Κύπρου, η  παρουσίαση του ποιητικού βιβλίου του Παντελή Κακολή «Η καρκιά τον νουν ν’ ακούει».
Τους παρευρισκομένους και τον συγγραφέα καλωσόρισε η Μορφωτικός Σύμβουλος κ. Μαρία Παναγίδου και στη συνέχεια χαιρετισμό απηύθυνε ο Πρέσβης της Κυπριακής Δημοκρατίας κ. Κυριάκος Κενεβέζος ο οποίος εξήρε την πολιτιστική και πολιτισμική προσφορά του Παντελή Κακολή και υπογράμμισε ότι το πολυσχιδές έργο του «απηχεί τον κυπριακό ελληνισμό όχι μόνο στην μικρή μας πατρίδα αλλά ευρύτερα και στο εξωτερικό, όπου δείχνει και αποδεικνύει ποιες είναι οι ρίζες μας».
Ο Ομότιμος Καθηγητής Αρχαίας Ελληνικής Φιλολογίας Εθνικού και Καποδιστριακού Πανεπιστημίου Αθηνών κ. Ανδρέας Βοσκός έκανε μια εκτενή και εμπεριστατωμένη ανάλυση των ποιημάτων της συλλογής. Αναφερόμενος στη μεγάλη ποικιλία στη θεματολογία των ποιημάτων, «συχνά επίκαιρα και συνάμα διαχρονικά» επεσήμανε ότι «τόσο στη σύλληψη όσο και στην ποιητική τους πραγμάτευση μαρτυρούν ευρύτατες εμπειρίες και γνώσεις, σωστή και δημιουργική αντιμετώπιση του κόσμου και της ζωής, αληθινό πατριωτισμό (χωρίς μισαλλοδοξία) και πολιτικό λόγο ισόρροπο, πίστη άδολη και στέρεη αλλά όχι άκριτη, με φιλοσοφική διάθεση αξιοσημείωτη».
Ο Καθηγητής Ιστορίας, Ακαδημαϊκός και εκ των επιμελητών της έκδοσης δρ Τόνις Breidel Χατζηδημητρίου μιλώντας για τα στοιχεία εκείνα που χαρακτηρίζουν το έργο του Παντελή Κακολή παρατήρησε ότι «τα ποιήματά του αποτελούν αποτέλεσμα της εμπειρίας μιας ζωής γεμάτης δοκιμασίες, ξενιτιάς και επιβίωσης» και συνοψίζοντας είπε ότι «η ποιητική συλλογή χαρακτηρίζεται από βαθιά αισθήματα πνευματικής διαύγειας και μιας φωνής ενός έμπειρου και ώριμου σοφού άντρα που καλεί για την προστασία της ανθρώπινης υπόστασης». 


Στη συνέχεια ο κύπριος μελετητής της παραδοσιακής μουσικής και τραγουδιστής Χρήστος Σίκκης διάβασε δύο χαρακτηριστικά ποιήματα της συλλογής, «Στον Αντρέαν Μαππούρα» και «Μόνον για σεν’ αγαπημένη».

Ακολούθως ο κ. Τόνις Breidel Χατζηδημητρίου επέδωσε στον Παντελή Κακολή τον τιμητικό τίτλο του Επίτιμου Ακαδημαϊκού Καθηγητή της Διεθνούς Ακαδημίας Κοινωνικών Επιστημών που εδρεύει στο Palm Beach της Φλόριδας των Η.Π.Α.

«Εμείς που ασχολούμαστε με τον γραπτό λόγο οφείλουμε να αφήσουμε έργα που μαρτυρούν πνευματική ωριμότητα και στιχουργική δύναμη, που να βοηθά τον μελετητή να φωτογραφήσει με τη φαντασία του την κοινωνική δομή της εποχής μας» είπε ο Παντελής Κοκολής στην αντιφώνησή του και διάβασε ποιήματα από το βιβλίο του.

